**Προσχολική Εκπαίδευση και Φροντίδα**

Στην Ελλάδα, η Προσχολική Εκπαίδευση και Φροντίδα παρέχεται μέσω δύο τύπων δομών λειτουργίας, ανάλογα με την ηλικία του παιδιού και σύμφωνα με το νόμιμο δικαίωμά του.

Οι παροχές σχετικά με την Προσχολική Εκπαίδευση και Φροντίδα - Early Childhood Education and Care - ECEC σε παιδιά κάτω των 4 ετών (ISCED 010) περιλαμβάνουν:

* Σε βρεφικούς, βρεφονηπιακούς και παιδικούς σταθμούς αρμοδιότητας κυρίως των Δήμων ([Υπουργείο Εσωτερικών](http://www.ypes.gr/el/)).
* Σε αντίστοιχες ιδιωτικές δομές Προσχολικής Εκπαίδευσης και Φροντίδας (κερδοσκοπικού και μη χαρακτήρα), καθώς και μονάδες απασχόλησης βρεφών ή/και παιδιών μερικής απασχόλησης και βρεφονηπιακούς σταθμούς ολοκληρωμένης φροντίδας που λειτουργούν υπό την επίβλεψη του [Υπουργείου Εργασίας και Κοινωνικών Υποθέσεων](https://www.ypakp.gr/).

Τα παιδιά ηλικίας 4 και 5 ετών (ISCED 020) φοιτούν σε:

* Σε νηπιαγωγεία, δημόσια και ιδιωτικά, αρμοδιότητας του Υπουργείου Παιδείας και Θρησκευμάτων.

Η λειτουργία των δημοτικών βρεφικών, βρεφονηπιακών και παιδικών σταθμών διέπεται από τον «Πρότυπο Κανονισμό Λειτουργίας Δημοτικών Παιδικών και Βρεφονηπιακών Σταθμών» ([Κοινή Υπουργική Απόφαση 41087/29-11-2017](https://www.et.gr/api/DownloadFeksApi/?fek_pdf=20170204249), όπως τροποποιήθηκε από την Υπουργική Απόφαση αρ.[Δ11/οικ.26396/920/2020](https://www.et.gr/api/DownloadFeksApi/?fek_pdf=20200202837)).

Σύμφωνα με τον παρόντα Κανονισμό λειτουργίας, οι βρεφικοί, βρεφονηπιακοί και παιδικοί σταθμοί (ISCED 010) φροντίδας και ασφαλούς διαμονής για

Ειδικότερα:

* Οι βρεφικοί και βρεφονηπιακοί σταθμοί φιλοξενούν βρέφη ηλικίας 2 μηνών, υπό ορισμένες προϋποθέσεις, έως 4 ετών.
* Οι παιδικοί σταθμοί φιλοξενούν παιδιά ηλικίας 2,5 ετών έως την ηλικία εγγραφής τους στην υποχρεωτική εκπαίδευση (4 ετών).

Σκοπός των βρεφικών, βρεφονηπιακών και παιδικών σταθμών είναι να:

1. παρέχουν ενιαία προσχολική αγωγή σύμφωνα με τα πιο σύγχρονα επιστημονικά δεδομένα.
2. υποστηρίζουν τα παιδιά να αναπτυχθούν σωματικά, νοητικά συναισθηματικά και κοινωνικά με ολιστικό τρόπο.
3. εξαλείφουν κατά το δυνατό, τις αποκλίσεις που τυχόν προκύπτουν από το πολιτιστικό, οικονομικό και μορφωτικό επίπεδο των οικογενειών τους.
4. ευαισθητοποιούν τους γονείς σε θέματα σύγχρονης παιδαγωγικής και ψυχολογίας.
5. βοηθούν τα παιδιά προσχολικής ηλικίας στην ομαλή μετάβασή τους από το οικογενειακό στο σχολικό περιβάλλον και
6. παρέχουν καθημερινή διατροφή και φροντίδα στα παιδιά που φιλοξενούν τηρώντας τους κανόνες υγιεινής και ασφάλειας.

Δεν υπάρχουν παιδαγωγικές κατευθύνσεις για την Προσχολική Εκπαίδευση και Φροντίδα που παρέχεται στις εν λόγω δομές για παιδιά κάτω των 4 ετών.

Στην αρμοδιότητα των Δήμων εντάσσεται, μεταξύ άλλων, η χορήγηση άδειας ίδρυσης και λειτουργίας δημοτικών και ιδιωτικών βρεφικών, βρεφονηπιακών και παιδικών σταθμών ([Νόμος 3463/2006](https://www.et.gr/api/DownloadFeksApi/?fek_pdf=20060100114)).

Η λειτουργία των ιδιωτικών δομών εποπτεύεται κυρίως από το Υπουργείο Εργασίας και Κοινωνικών Υποθέσεων ([Κοινή Υπουργική Απόφαση 41087/29-11-2017](http://www.et.gr/idocs-nph/search/pdfViewerForm.html?args=5C7QrtC22wEsrjP0JAlxBXdtvSoClrL8xhctpSCfEbpp6k5uE6xNduJInJ48_97uHrMts-zFzeyCiBSQOpYnTy36MacmUFCx2ppFvBej56Mmc8Qdb8ZfRJqZnsIAdk8Lv_e6czmhEembNmZCMxLMtW9gTeMgCA9KOLRAPjsTZY9ecBuu00u16l1QBqGao-Bw), όπως τροποποιήθηκε από την Υ.Α. αρ.[Δ11/οικ.26396/920/2020](https://www.et.gr/api/DownloadFeksApi/?fek_pdf=20200202837)).

Η Προσχολική Εκπαίδευση και Φροντίδα που παρέχεται στο Νηπιαγωγείο (ISCED 020) ανήκει στην πρωτοβάθμια εκπαίδευση, υπάγεται στην ίδια νομοθεσία ([Νόμος 1566/1985](https://www.et.gr/api/DownloadFeksApi/?fek_pdf=19850100167)) και παρουσιάζεται αναλυτικά στο Κεφάλαιο 5.

Η υποχρεωτική Προσχολική Εκπαίδευση και Φροντίδα στην Ελλάδα έγινε πρόσφατα διετής και ξεκινά από την ηλικία των 4 ετών, με φοίτηση στα Νηπιαγωγεία ([Ν. 4521/2018](https://www.et.gr/api/DownloadFeksApi/?fek_pdf=20180100038)). Από το σχολικό έτος 2020-21, η διετής υποχρεωτική φοίτηση στα νηπιαγωγεία  έχει τεθεί σε καθολική εφαρμογή, σε εθνικό επίπεδο ([Νόμος 4704/2020](https://www.et.gr/api/DownloadFeksApi/?fek_pdf=20200100133)).

Η φοίτηση στα δημόσια Νηπιαγωγεία είναι δωρεάν.